Még mindig nem zárul le Malina Hedvig ügye: újabb kihallgatások
Nagy valószínûséggel mégsem zárul le rövidesen Malina Hedvig, a 2006 augusztusában Nyitrán megvert magyar diáklány ügye, mert a fõügyészségen újabb kihallgatások kezdõdtek.
Két évvel azután, hogy azt Malina Hedvig ügyvédje kérte, szerdán Pozsonyban kihallgatták Peter Labas orvos szakértõt. A pozsonyi orvosi kar dékánja szakvéleményében arra a következtésre jutott, hogy a diáklányt nem támadták meg, sérülései korábbi eredetûek voltak, az ajkát pedig maga harapta meg.
"Elsõsorban arra a kérdésre akartam tõle választ kapni, mire alapozta ezt a feltételezését, a kórházi jelentések és a rendõrségi jegyzõkönyv melyik részébõl indult ki, de csak általános, semmitmondó válaszokat kaptam" – nyilatkozta az Új Szó címû napilap csütörtöki számában Roman Kvasnica, Malina Hedvig ügyvédje.
Az ügyvéd kétszáz kérdéssel készült a kihallgatásra, de három óra alatt ezeknek csak a töredékét tudta feltenni, mert Labas professzor rendre eltért a tárgytól, vagy a vizsgálatot vezetõ ügyész szólt közbe. "Érezhetõ volt, hogy kerülni akarják a konkrétumokat, mert tudják, hogy ezekkel gondjuk lesz" – mondta Kvasnica. A dékán nem tudott válaszolni arra a kérdésre sem, hogy a jelentésében feltüntetett tizenkét konzultáns közül ki melyik résznek a szerzõje, vagy pontosan melyik következtetés ered tõle. Mint ismeretes, a feltüntetett orvosok közül hárman utóbb elhatárolódtak a jelentéstõl és kijelentették, hogy semmi közük hozzá.
Labas professzor ennek ellenére a kihallgatáson is azt állította, hogy kollégáival konzultált, akik csak a média nyomására visszakoztak. Roman Kvasnica szerint valamennyiüket ki kellene hallgatni, hogy eskü alatt valljanak arról, a jelentés melyik mondata tartalmazza az õ szakmai véleményüket.
"Ezek után felháborítónak tartanám, ha Labas professzor azt a megbízást kapná a fõügyészségtõl, hogy újra egészítse ki a jelentését. Ezért javasoltam, hogy független intézményt, a prágai Károly Egyetemet vagy a brünni Masaryk Egyetemet bízzák meg új szakvélemény kidolgozásával" – mondta Kvasnica.
Az orvostudományi kar dékánjának kihallgatása két hét múlva folytatódik. A fõügyészség három év múltán eleget tett az ügyvéd azon kérésének is, hogy hallgassák ki a két pszichiátert, akik védencét kezelték – a dunaszerdahelyi Sárközy Lászlót és a trencséni Jozef Hastot. Újra, immár harmadszor kihallgatják Peter Horákot is, aki a támadás ügyében folytatott - és két hét után lezárt - vizsgálatot vezette.
A kihallgatások idõpontját még nem tûzték ki, de feltételezhetõ, hogy az ügyészségi vizsgálat még hónapokig, minimum a választásokig elhúzódik. Kvasnica szerint ezek már csak politikai és hatalmi játszmák, a fõügyészségen senkinek nem érdeke, hogy kiderüljön az igazság.
Csallóköz belföldi hírek